It-tlettax-il laqgħa tal-Konferenza dwar l-Adeżjoni mas-Serbja fil-livell Ministerjali saret illum fi Brussell. Din hija t-tieni Konferenza Intergovernattiva minn meta l-Kunsill approva l-metodoloġija riveduta tat-tkabbir, li rriżultat ukoll fil-ftuħ tal-Ġabra ta' Kapitoli 4 - Aġenda ekoloġika u konnettività sostenibbli. Din il-ġabra ta' kapitoli hija magħmula minn erba' kapitoli ta' negozjar: il-kapitolu 14 dwar il-politika tat-trasport, il-kapitolu 15 dwar l-enerġija, il-kapitolu 21 dwar in-networks trans-Ewropej u l-kapitolu 27 dwar l-ambjent u t-tibdil fil-klima. Id-delegazzjoni tal-Unjoni Ewropea kienet immexxija mis-Sur Gašper Dovžan, Segretarju tal-Istat fil-Ministeru għall-Affarijiet Barranin, f'isem il-Presidenza Slovena tal-Kunsill tal-Unjoni Ewropea. Id-delegazzjoni Serba kienet immexxija mill-Prim Ministru Ana Brnabić. It-tmexxija 'l quddiem tat-tkabbir kienet waħda mill-prijoritajiet ewlenin tal-Presidenza tagħna, u ninsabu partikolarment kuntenti li naraw l-implimentazzjoni prattika tal-metodoloġija tat-tkabbir riveduta bl-ewwel ftuħ li qatt sar ta' ġabra ta' kapitoli ta' negozjar. Dan iwassal għal aktar dinamiżmu fin-negozjati tal-adeżjoni bil-ftuħ simultanju ta' erba' kapitoli ta' negozjar. Gašper Dovžan, Segretarju tal-Istat fil-Ministeru għall-Affarijiet Barranin tas-Slovenja Il-metodoloġija riveduta tat-tkabbir għandha l-għan li tagħti ħajja ġdida lill-proċess tal-adeżjoni. Din tinkludi: enfasi aktar qawwija fuq ir-riformi fundamentali; direzzjoni politika aktar b'saħħitha; dinamiżmu akbar; u proċess aktar prevedibbli, ibbażat fuq kriterji oġġettivi u kondizzjonalità pożittiva u negattiva rigoruża. Wieħed mill-elementi ewlenin tal-metodoloġija riveduta tat-tkabbir huwa li l-proċess tal-adeżjoni jingħata direzzjoni politika aktar b'saħħitha mill-Konferenzi Intergovernattivi. Għalhekk, il-laqgħa serviet biex issaħħaħ id-djalogu bejn l-Istati Membri u s-Serbja filwaqt li kien hemm enfasi fuq riformi ewlenin li għandhom jippermettu l-progress ulterjuri fil-proċess ta' adeżjoni. L-avvanz tan-negozjati ser ikompli jkun iggwidat mill-progress tas-Serbja fit-tħejjija għall-adeżjoni, kif stabbilit fil-Qafas ta' Negozjar. Il-progress rigward il-kapitoli dwar l-istat tad-dritt u d-drittijiet fundamentali, kif ukoll fir-rigward tan-normalizzazzjoni tar-relazzjonijiet tas-Serbja mal-Kosovo* kif stabbilit fil-Qafas ta' Negozjar, ikompli jkun essenzjali u ser jiddetermina l-pass tan-negozjati għall-adeżjoni b'mod ġenerali. * Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244/1999 u l-Opinjoni tal-QIĠ dwar id-dikjarazzjoni tal-indipendenza tal-Kosovo. Ara l-paġna tal-laqgħa